মার্কিন যুক্তরাষ্ট্রে ভারতের জয়জয়কার হবে। আর কয়েকদিন বাদেই ভারতীয়রা গর্বিত হবেন তাঁকে দেখে। তাঁর জন্য অতীতেও ভারতের সম্মান বেড়েছে। সব ঠিকঠাক থাকলে আবারও দেশবাসীর মুখ উজ্জ্বল করতে পারবেন তিনি। 
তিনি ভারতের কুস্তিগির সুশীল কুমার। দু-দু’ বারের অলিম্পিক্স পদকজয়ীকে এবার নিতে চাইছে ডব্লিউডব্লিউই কর্তৃপক্ষ। সুশীলের সঙ্গে কথাবার্তাও শুরু হয়ে গিয়েছে। তবে পুরোদস্তুর কথাবার্তা অবশ্য হয়নি। কিন্তু অনেকেই মনে করছেন, সুশীলকে ২০১৭-য় ডব্লিউডব্লিউই-তে পারফর্ম করতে দেখা যাবে। সুশীলের আগে গ্রেট খালিকে ডব্লিউডব্লিউই-তে দেখা গিয়েছে। গ্রেট খালি দারুণ জনপ্রিয় দেশে ও বিদেশে। 

সুশীল কুমার। 
সুশীলকে রাজি করানোর জন্য রাজধানীতে এসেছেন ডব্লিউডব্লিউই-র ট্যালেন্ট ডেভেলপমেন্টের ভাইস প্রেসিডেন্ট ক্যানিয়ন। সুশীলের সঙ্গে তাঁর কথাবার্তাও হয়েছে বলে শোনা যাচ্ছে। উল্লেখ্য, ২০০৮-এর বেজিং অলিম্পিকে ব্রোঞ্জ জিতেছিলেন সুশীল। চার বছর বাদের লন্ডন অলিম্পিক্স থেকে রুপো জিতে নিয়েছিলেন তিনি। ডব্লিউডব্লিই-র মঞ্চে অলিম্পিক্স সোনাজয়ী কুর্ট অ্যাঙ্গেলকেও লড়তে দেখা গিয়েছে। কথাবার্তা পাকা হলে দেখা যাবে সুশীলকেও।